**Kísérőtanári beszámoló – Erasmus+**

**szakmai gyakorlat Lengyelországban**

Az Eramus+ pályázati rendszer keretében 2022. április 24 – május 16. között a Mátészalkai Szakképzési Centrum Budai Nagy Antal Technikum és Szakgimnáziumának tizenöt tanulója kapott lehetőséget arra, hogy három hetes szakmai gyakorlaton vegyen részt Lengyelországban Wroclawban. Az iskolánk már harmadik alkalommal vett részt Erasmus+ programban, ezért már volt a korábbi külföldi gyakorlatokról és szervezésről tapasztalat. Kolléganőm, Felföldi Ilona programkoordinátor kitartó és lelkes munkájának köszönhetően intézményünk ezt a pályázatot még 2020-ban megnyerte, de sajnos a vírushelyzet miatt akkor az utazás megvalósítása elmaradt és halasztásra került. Ezután sok bizonytalansági tényező volt, hogy egyáltalán mikor és hogyan kerülhet sor a kiutazásra. Kísérőtanárként a programszervező rám is gondolt, illetve én is jeleztem, hogy ha lesz rá lehetőség, akkor szívesen részt vennék a programban. A feladatra való vállalkozásomban motivált, hogy szakmai tanárként és szakmai munkaközösség vezetőként megismerhessem ezt a külföldi gyakorlatot, másrészt a tanulói célcsoport a saját osztályomat is érintette, így osztályfőnökként is előnyösnek éreztem. Szeretek utazni, új helyeket felfedezni, új embereket megismerni, ami ugyancsak a döntésem mellett szólt. Örülök, hogy a program első felében 13 napon keresztül lehettem Felföldi Ilona kolleganőm kísérő partnere, akivel szívesen, baráti jó érzéssel vágtam bele a feladatba.

Az itthoni előkészítés során közreműködtem a pályázó tanulók kiválasztásában és segítettem a saját osztályom tanulóinak felkészülését. A pedagógiás diákokkal ötleteltem, hogy milyen eszközöket, anyagokat vigyünk ki magunkkal, amiből majd kint tudnak az óvodásoknak ajándékokat készíteni. Még az indulás előtti napokban is volt némi bizonytalansági tényező, ami nehezítette a tervezést, de azért végül készen álltunk az utazásra. Április 24-én, vasárnap kora reggel egy bérelt kisbusszal elindulhattunk, mi ketten kísérők és a 15 fő tanuló. A hosszú, fárasztó utazás után késő délután megérkeztünk Wroclawba. A városközponthoz közel, egy apartmanházban volt a szállásunk, mely tökéletesen megfelelt a több hetes tartózkodáshoz. Én mind a szálláshellyel, mind az étkezéssel maximálisan elégedett voltam.

Az első napunkon a kinti szervező iroda tartott egy felkészítő tájékoztatót, majd a második napon a tanulóink már a kijelölt munkahelyükön kezdték meg gyakorlatukat. A 9 fő pedagógiás négy különböző óvodába ment, közülük két lány egyedül került egy-egy intézménybe, a többiek pedig 3 fő és 4 fő elosztással. A gazdálkodás és menedzsment ágazatos 3 tanuló egy helyre került irodába dolgozni, míg a turisztikásokból 2 lány egy hotelbe, az 1 fő fiú pedig turisztikai irodába. Először még nehéz volt átlátni, hogy pontosan kinek hol is van a munkahelye, kinek mikor kell munkába mennie, melyik diákunk éppen hol van. Néhány nap után ebbe is belerázódtam. Nagyon jó volt erre a célra létrehozott közös messenger csoport, melybe mindenki minden szükséges információt beírhatott, nagyon megkönnyítette a gyors információáramlást, szervezést, s így mi kísérők itt is nyomon tudtuk követni a tanulók mozgását pl. hogy az adott napon kinek milyen munkaidő beosztása van. Különösen az első napokban, de alkalomszerűen később is mindig adódott valamilyen megoldandó szervezési feladat, melyben igyekeztem kolléganőm segítségére lenni. Pedagógiailag nagyon jó és fontos dolognak tartom, hogy a kolléganőmmel még az elején megegyeztünk azokban az alapszabályokban, amit a tanulóktól elvárunk. Ezt a diákokkal is ismertettük, és az elvárásainkat igyekeztünk következetesen alkalmazni kintlétünk során. Úgy gondolom, hogy ez az összehangolt nevelési módszerünk is szükséges volt az eredményes munkához.

Számítottam rá, hogy a diákok iránt nagy felelősséggel tartozunk, de igazán ezt csak a kint tartózkodás során éli meg az ember, főleg, hogy egy idegen országban van. A felügyelet pedig folyamatos készenlétet igényel, hiszen nemcsak egy napközbeni munkáról van szó, mely után hazamegyünk az otthununkba kipihenni magunkat. Biztonságérzetet adott számomra, hogy kolléganőm angol nyelvtanár, és már van tapasztalata a két korábbi külföldi programból is.

Nagyon vártam, hogy a kinti óvodákba én is bejussak, és egy kis szakmai betekintést kapjak az ott folyó tevékenységekbe. Sajnos a személyes megtapasztalás nem igazán valósult meg, igazán csak egy óvodába és részben egy másikba tudtunk bemenni, hogy meglátogassuk a diákjainkat. Ennek ellenére sok-sok élménnyel és tapasztalattal gazdagodtam a diákjaim által, hiszen az élménybeszámolóik és a szakmai naplójuk leírását olvasva megismerhettem a lengyel magánóvodák sajátosságait. Pedagógia tanárként nagyon jó érzéssel töltött el, hogy a pedagógiás lányok kellő alázattal, szorgalommal és szakmaisággal kezelték a rájuk bízott feladatokat. Persze a többi diák is igyekezett a maga módján, de azért előfordult, hogy a hozzáállásukban tanári korrigálásra volt szükség. Ellátogattunk a közgazdaságis diákok munkahelyére is, akik egy EU-s támogatásokat kezelő cégnél dolgoztak. Az irodai munka itt elég monoton volt a diákok számára, de legalább ezt is megtapasztalták, hiszen ennek a területnek ez is az egyik sajátossága. Egy másik alkalommal pedig abba a hotelbe tettünk látogatást, ahol a két turisztikás lány volt gyakorlaton. Örömmel láttuk, hogy a hotelben is jól érzik magukat, jókedvűek voltak és igyekeztek segítőkészek lenni. A többi munkahelyre nem volt lehetőségünk eljutni, így azt az adminisztrációs feladatok miatt is a másik két kollegára hagytuk, akik majd félidőben váltottak minket.

Kísérőként segítettem a szakmai naplók ellenőrzésében, programszervezésben, felügyeletben, a szakmai produktumok elvárásainak meghatározásában, és igyekeztem mindig jelen lenni, ha éppen szükség volt rám. Volt, hogy éppen beteg tanulót kellett ápolni, magánproblémákat meghallgatni, tanácsot adni, vagy konfliktushelyzetet kezelni.

Jó volt felfrissíteni a már elfeledett, ritkán használt angol nyelvtudásom. Tizenkét éve voltam utoljára olyan helyzetben egy szakmai program során, hogy huzamosabb ideig használnom kelljen az angol nyelvet. Sajnálom, hogy az indulás előtt nem volt időm nyelvtanilag jobban felkészülni, de azért jó érzés volt megtapasztalni, hogy angolul sok mindent megértettem. A kintlétem megerősített abban, hogy mennyire fontos az idegen nyelv ismerete, és remélem, hogy a jövőben többet tudok vele foglalkozni.

A munkafeladatok mellett a tanulókkal közösen szabadidős programokban is részt vettünk. A kinti szervezők által egy alkalommal városnézésen voltunk, melynek során több híresebb látnivalót is megtekinthettünk. Az igazi városfelfedezés a saját feladatunk volt, melyet mind a diákok és mi kísérők is nagyon élveztünk. Nagy segítség volt, hogy minenki kapott utazási bérletet, mellyel önállóan közlekedhettünk villamossal vagy busszal. Az egész város nagyon tetszett, de különösen az óvárosi rész főtere a színesre festett egyedi homlokzatú házakkal, ahol a szállásunk közelsége miatt sokszor volt lehetőségünk sétálni. A legkülönbözőbb helyeken feltűnő apró törpe szobrok, a folyók kis hídjaival, az épületek, a főtéri programok, a belváros hangulata mind gazdagították a kint töltött élményeket.

Igyekeztem a tanulókkal jó kapcsolatot fenntartani, nehézséget az jelentett, hogy előzetesen csak a pedagógiás tanulókat ismertem, és mire kint közelebb kerülhettem volna a többi diákhoz, már haza kellett utazni. Érdekes és hasznos volt a saját osztályom tanulóit ebben a környezetben látnom, hogyan viszonyultak a helyzethez, a munkahelyhez, egymáshoz. Már kint láttam, hogy szakmailag sokat fognak tapasztalni, az idegen nyelv használatában is magabiztosabbak lesznek, az itt szerzett személyes élmények pedig fejlesztik személyiségüket.

Összegezve, fontosnak tartom, hogy ha lehetőség van rá, akkor ki kell menni az iskola falain kívülre tanulni, és ez a program erre nagyszerű alkalmat ad. Eredményesebb lehet egy tanulási folyamat, ha középpontjában a tanuló saját élményei állnak, ez a külföldi szakmai gyakorlat erre pedig kiváló lehetőséget ad.

Tanárként és diákként is felejthetetlen élménnyekkel gazdagodtunk.

Nagyon szépen köszönöm Felföldi Ilona kolléganőnek és az iskola vezetőségének a bizalmat, hogy kísérőként részt vehettem az Erasmus+ programban.

Nagykálló, 2022. június 24.

 Kelemenné Orosz Melinda

 szakmai oktató